Folketing
2006-05-30

Vi har jo alle sammen haft nogle grundlæggende principper, da vi skulle starte med at forholde os til den her politireform og domstolsreform. Når det drejer sig om domstolsreformen, har det været helt, helt afgørende vigtigt for SF, at hvis man sigtes for en rigtig alvorlig forbrydelse, skal man også have mulighed for at anke et eventuelt skyldsspørgsmål. Det forhold i dansk ret har simpelt hen været en pine for alle, der har forholdt sig til det, og det har været et dybfølt ønske i SF, at vi fik ordnet det således, at der er ankeadgang for nævningesager. Vi har jo så også i den forbindelse haft bekymringen for, hvordan vi kan få en begrundelse, når det drejer sig om nævningeafgørelser, således at man, når man anker en sag, rent faktisk kan gå ind og se, hvad der var begrundelsen for, at man blev dømt/ikke dømt.